પશ્ચિમની દુનિયામાંથી જિજ્ઞાસુ અને સંશોધનશીલ પત્રકાર પૉલ બ્રન્ટન ભારતની આધ્યાત્મિકતાની ખોજ માટે ઠેર ઠેર ઘૂમી રહ્યા હતા. એ સમયના બીજા પત્રકારોની માફક એ ભારતની ગરીબી કે ગુલામી જોતા નહોતા, પરંતુ ભારતના ભીતરમાં વસેલી જ્ઞાન અને યોગની સમૃદ્ધિને શોધતા હતા. આવા પત્રકારને શ્રી રમણ મહર્ષિનો મેળાપ થયો અને એમના ભીતરમાં કોઇ આ મેળાપ સમયે ભિન્ન અનુભૂતિ થઇ. પૉલ બ્રન્ટના ચિત્તમાં અનેક આધ્યાત્મિક સમસ્યાઓ હતી અને રમણ મહર્ષિ સાથે એકાંતમાં એ સમસ્યાઓ પ્રગટ કરવાની એમને અનુકૂળતા મળી અને એ પછી એક મહાન સંવાદનું સર્જન થયું.